Infeksie hou brandoorlewende Sean dalk Kersfees in hospitaalSean kry ‘n piksoen by sy ma, Mé-Lissa. Foto: Versakf Infeksie dreig om die brandoorlewende Sean Smith se wens om sy komende 17de verjaardag en Kersfees by sy ouerhuis in Pretoria deur te bring, in die wiele te ry. “Hy sou vandag [Dinsdag] ontslaan word, maar daar is infeksie in sy wonde en sy dokters het daarteen besluit,” het Amoré Jooste, ’n gesinsvriendin en familiewoordvoerder, Dinsdag aan Maroela Media gesê. Sean, wat Saterdag verjaar, was twee maande gelede by sy ouerhuis in Theresapark in die noorde van Pretoria. Sy lewe het in ŉ oogwink verander toe hy op 17 Oktober derdegraadse brandwonde aan sy hande, ken, nek en gedeeltes van sy rug, bors en arms opgedoen het toe sy hemp aan sy lyf aan die brand geslaan het in ŉ fratsongeluk met petrol in Centurion. Hy het sedertdien verskeie operasies ondergaan om sy wonde skoon te maak en van die gebrande weefsel ontslae te raak. Hy het tot dusver drie veloorplantings op sy bolyf ondergaan in die Milpark-hospitaal in Johannesburg, waar hy sedert 30 Oktober gespesialiseerde behandeling vir brandslagoffers ontvang. Sean het in November tydens ŉ onderhoud met JacarandaFM se gewilde Good Morning Angels-liefdadigheidsprogram gesê hy sien veral daarna uit om by sy jonger boetie by die huis te kan wees en om Kersfees by die huis deur te bring. “Ons vat dit nou maar dag vir dag en kan nie met sekerheid sê wanneer hy ontslaan gaan word nie, dit hang alles van sy infeksietelling af. Hy sal eers ontslaan kan word sodra die infeksie weg is en sy dokters tevrede is.” Jooste het gesê Sean is fisiek en emosioneel uitgeput en deesdae baie “af”. “Hy is baie verveeld daar in die hospitaal. Hy het ook nog baie ongemak van die veloorplantings en raak geïrriteerd. Die hele beproewing het fisieke en emosionele letsels gelaat wat nog ŉ lang tyd gaan neem om te genees. Ons vra dus steeds vir al sy ondersteuners om hom in hul gedagtes en gebede te hou.” Lees vorige berigte oor Sean Smith op Maroela Media.